
ΔΕΛΤΙΟ ΤΥΠΟY

Θάνατοι λουομένων στην Κυπαρισσία και στα Χανιά – Τραυματισμός λουόμενης στην Κίμωλο – Αδυναμία προσέγγισης Ε/Γ-Τ/Χ-ΚΑΤ/ΡΑΝ πλοίου στα λιμάνια της Μυκόνου και της Νάξου – Σύλληψη ημεδαπού στον Πειραιά – Σύλληψη οδηγού Φ/Γ οχήματος στην Πάτρα – Διακομιδές ασθενών


Τις πρωινές ώρες σήμερα, ενημερώθηκε η Λιμενική Αρχή της Κυπαρισσίας ότι μία 66χρονη ημεδαπή ανασύρθηκε χωρίς τις αισθήσεις της από την παραλία «Καλό Νερό» του Δήμου Τριφυλίας Μεσσηνίας. Η γυναίκα διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Μεσσηνίας, όπου διαπιστώθηκε ο θάνατός της. Από το Α’ Λιμενικό Τμήμα Κυπαρισσίας του Λιμεναρχείου Πύλου που διενεργεί την προανάκριση, παραγγέλθηκε η διενέργεια νεκροψίας-νεκροτομής.
*****

[bookmark: _GoBack]Τις πρωινές ώρες σήμερα, ενημερώθηκε η Λιμενική Αρχή των Χανίων για τον εντοπισμό ενός 72χρονου αλλοδαπού (υπήκοος Αλβανίας) στη θαλάσσια περιοχή «Κουμ Καπί» του Δήμου Χανίων. Στον 72χρονο αρχικά παρασχέθηκαν οι πρώτες βοήθειες από λουόμενους και από πλήρωμα του ΕΚΑΒ που κλήθηκε στο σημείο. Στη συνέχεια, ο άνδρας διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χανίων, όπου διαπιστώθηκε ο θάνατός του. Από το Α’ Λιμενικό Τμήμα Χανίων του Κεντρικού Λιμεναρχείου Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κρήτης. 
*****

Τις μεσημβρινές ώρες σήμερα, ενημερώθηκε η Λιμενική Αρχή της Κιμώλου, για τον τραυματισμό μίας 18χρονης ημεδαπής στη θαλάσσια περιοχή «ΡΕΜΑ» ν. Θάσου. Ειδικότερα, η 18χρονη τραυματίστηκε στον αγκώνα του αριστερού χεριού, στην μέση και στα δάχτυλα του αριστερού της ποδιού, έπειτα από πτώση στη θάλασσα από ύψος. Αμέσως, στο σημείο μετέβησαν στελέχη της Λιμενικής Αρχής με Περιπολικό όχημα Λ.Σ.-ΕΛ.ΑΚΤ., όπου πλήρωμα ασθενοφόρου του ΕΚΑΒ της παρείχε τις πρώτες βοήθειες. Στη συνέχεια, η 18χρονη διακομίστηκε στο Πολυδύναμο Περιφερειακό Ιατρείο Κιμώλου, απ’ όπου αποχώρησε μετά τη λήψη ιατρικής περίθαλψης. Προανάκριση διενεργείται από τον Λιμενικό σταθμό Κιμώλου. 
*****

Τις πρωινές ώρες σήμερα, ενημερώθηκαν οι Λιμενικές Αρχές της Μυκόνου και της Νάξου ότι το επιβατηγό-ταχύπλοο-καταμαράν (Ε/Γ-Τ/Χ-ΚΑΤ/ΡΑΝ) «ΣΟΥΠΕΡ ΚΑΤ ΤΖΕΤ» Ν. Π. 12507, εκτελώντας προγραμματισμένο δρομολόγιο από το λιμάνι της Πάρου προς Ίο-Θήρα-Μύκονο-Νάξο και επιστροφή, δεν θα προσέγγιζε τα λιμάνια της Μυκόνου και της Νάξου, καθώς κρίθηκε επισφαλής η προσέγγιση τους λόγω των δυσμενών καιρικών συνθηκών. Το πλοίο συνέχισε το δρομολόγιό του για το λιμάνι της Θήρας. Στα λιμάνια της Μυκόνου και της Νάξου ανέμεναν προς επιβίβαση 243 και 48 επιβάτες αντίστοιχα, οι οποίοι προωθήθηκαν στον προορισμό τους με μέριμνα της πλοιοκτήτριας εταιρείας.

*****

Τις πρωινές ώρες σήμερα, συνελήφθη ένας 49χρονος ημεδαπός για παράβαση του Ν. 4619/2019 και του άρθρου 337 του Π.Κ. (Προσβολή της γενετήσιας αξιοπρέπειας) από στελέχη της Λιμενικής Αρχής του Πειραιά. Ειδικότερα, ο 49χρονος συνελήφθη στο πλαίσιο του αυτοφώρου κατά τον κατάπλου επιβατηγού-οχηματαγωγού (Ε/Γ-Ο/Γ) πλοίου ελληνικής σημαίας, κατόπιν έγκλησης που υπεβλήθη εις βάρος του για άσεμνες πράξεις γενετήσιου χαρακτήρα που έλαβαν χώρα τις πρώτες πρωινές ώρες σήμερα εντός του προαναφερθέντος πλοίου. Προανάκριση διενεργείται από το Κεντρικό Λιμεναρχείο Πειραιά.

*****

Τις πρωινές ώρες σήμερα, συνελήφθη ένας 52χρονος ημεδαπός οδηγός φορτηγού οχήματος για παράβαση του άρθρου 290Α του Π.Κ. (Επικίνδυνη οδήγηση) από στελέχη της Λιμενικής Αρχής της Πάτρας. Συγκεκριμένα, σε έλεγχο που διενεργήθηκε στον νότιο λιμένα Πατρών πριν τον απόπλου ενός φορτηγού πλοίου σημαίας Ιταλίας με προορισμό το εξωτερικό, εντοπίστηκε ο 52χρονος να οδηγεί φορτηγό όχημα, στο οποίο μέρος του φορτίου του είχε μετατοπιστεί λόγω επισφαλούς φόρτωσης. Προανάκριση διενεργείται από το Β’ Λιμενικό Τμήμα Πάτρας του Κεντρικού Λιμεναρχείου Πάτρας, ενώ παράλληλα κινήθηκε η διαδικασία επιβολής των προβλεπόμενων διοικητικών κυρώσεων.

*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-86χροου, από το λιμάνι του Αγίου Ευστρατίου στο λιμάνι της Μύρινας, με Περιπολικό σκάφος Λ.Σ.-ΕΛ.ΑΚΤ.(ΠΛΣ) και 
-80χρονης, από το λιμάνι των Φούρνων Ικαρίας στο λιμάνι του Αγίου Κηρύκου Ικαρίας, με το Ε/Γ-Ο/Γ «ΜΕΓΑΛΟΧΑΡΗ» Ν. Π. 12577.

Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr
0718533
